****

**Solymár Nagyközség Önkormányzatának Képviselő-testülete részére**

**ELŐTERJESZTÉS**

|  |  |  |
| --- | --- | --- |
| **Benyújtotta:** | **Dátum:** | **Sorszám:** |
| **Dr. Zlinszky Péter**  **Polgármester** | **2024. október 24.** | **84/2024.** |

***Ügyintéző neve:*** *Dr. Beregszászi Márk*

***Az előkészítésben résztvevők megnevezése****: Dr. Zlinszky Péter*

***Ügyirat jellege****: előterjesztés*

***Elfogadásához szükséges szavazati arány****: egyszerű többség*

***Törvényességi szempontból ellenőrizte****: Dr. Beregszászi Márk jegyző*

***Tárgy****: Solymári Római Katolikus Egyházközség - együttműködési megállapodás*

**Tisztelt Képviselő-testület!**

A Solymár, belterület, 528 hrsz. alatt felvett terület – a Templom tér (a továbbiakban „Ingatlan”) – a Solymári Római Katolikus Egyházközség (a továbbiakban „Egyház”) tulajdonában áll. Ténylegesen közterületként, közparkként funkcionál.

Az önkormányzat és az Egyház között 2012-2022 között fennállt együttműködési megállapodás keretében szabályozták az Ingatlan használatát, működtetését, fenntartását. A megállapodás lejárt, azonban az önkormányzat továbbra is kezeli az érintett területet, azzal összefüggésben kellő gondossággal jár el.

Az előterjesztés mellékletét képező tartalommal előkészített szerződés tervezettel megkerestem az Egyházat, Szemere János atyát, hogy a megállapodás újragondolásával új jogi alapot teremtsünk az együttműködésre.

A szerződés alábbi pontjaiban nem kívánunk változtatni:

* külön fizetség nélkül szeretnénk használni a teret
* a Plébánia előtti járda karbantartásáért,
* továbbra is vállalva a közpark, parkoló, játszótér funkciók fenntartását, a karbantartást és takarítást is ideértve
* Szeretnénk továbbra is egy általános vállalást a tulajdonosi hozzájárulás megadása tekintetében.

Vállalnánk a szerződésben:

* Fenntartanánk az általános egyeztetési kötelezettséget, azzal, hogy a Templom tér növényzetének megújításával kapcsolatban azt kérjük, hogy egy szakember kerüljön kijelölésre az egyházközség részéről, vele tarthassuk a kapcsolatot (pl. a fű újra telepítése, esetleges évelő ágyások kialakítása kapcsán).
* nem csak azt vállaljuk, hogy előre jelezzük a tervezett rendezvényeket, hanem azt is, hogy ezek során az Egyházközséggel egyeztetek szerint járnánk el. Ezt úgy képzeljük el, hogy alkalomról alkalomra megállapodnánk a térhasználatról. Ezzel kapcsolatban az a kérésünk, hogy ha ebben az egyháztanács is részt kíván venni, akkor egy 3 fős delegáció útján tegye ezt, mert máshogy nem látjuk hatékonynak.
* Szeretnénk biztosítani a jogosultságot arra, hogy az Önkormányzat felelősségére más szervezetnek is használatba adhassuk a területet. Ez a gyakorlatban azt jelenti, hogy ha a kereteket egyeztetjük, akkor azt követően ne minden esetben az önkormányzat legyen a szervező (pl. a májusfa állítás esetében részt vennénk a feltételek egyeztetésében, és ezeket a feltételeket mi kérnénk számon az NNÖ-n)
* Szeretnénk határozatlan időre kötni a szerződést, azzal, hogy a szerződés felmondása esetén a felek a beruházások tekintetében elszámolnak egymással. Az elszámolásnak abban az esetben látjuk relevanciáját, ha az egyházközség korlátozni kívánná a terület használatát.

A fentiek szellemében elkészítettem a korábbi szerződés alapján az új megállapodás tervezetét (korrektúrás változatként és letisztázott formában is küldöm).

A fentiekre figyelemmel kérem a T. Képviselő-testületet, hogy a felhatalmazást a szerződés aláírására megadni szíveskedjen.

|  |  |
| --- | --- |
|  | **Dr. Zlinszky Péter**  Polgármester |

**HATÁROZATI JAVASLAT: …/2024-H igen/ nem/ tartózkodott**

Solymár Nagyközség Önkormányzatának képviselő-testülete úgy dönt, hogy felhatalmazza a polgármestert a Solymári Római Katolikus Egyházközséggel kötendő együttműködési megállapodás aláírására a Solymár, belterület, 528 hrsz. alatt felvett – Templom tér – ingatlanra vonatkozóan.

**Felelős**:

**Határidő:**